Page:Ludus Coventriae (1841).djvu/53

 That alle ȝour here levyng May be to his plesyng, And at ȝour hens partyng, To come to good place.

Abelle dicet.

Almyhtty God, and God ful of myth, Be whom alle thing is made of nowth, To the myn hert is redy dyht, For upon the is alle my thought. O sovereyn lord! reygnyng in eternyté, With alle the mekenesse that I kan or may, This lombe xal I offre it up to the,— Accept it, blyssyd Lord! I the pray. My ȝyft is but sympyl, this is no nay, But my wyl is good and evyr xal be, The to servyn and worchepyn bothe nyht and day, And therto thi grace, Lord, grawnt thou me, Throwhe thi gret mercy, Whiche in a lombys lyknes Thou xalt for mannys wyckydnes Onys ben offeryd in peynfulnes And deynful dolfoly.

ffor trewly, Lord, thow art most worthy The best to have in eche degré, Bothe beste and werst ful certeynly, Alle is had thorowe grace of the. The best schep fulle hertyly, Amonges my flok that I kan se, I tythe it to God of gret mercy, And bettyr wolde, if bettyr myht be,— Evyn here is myn offryng. I tythe to the with ryht good wylle, Of the best thou sentyst me tylle.